**ПРЕДЛОГ ЗА ДОПОЛНУВАЊЕ НА**

**ЧЛЕН 374 ОД ЗБСП**

**Член 36**

Во член 374 по ставот (1) се додаваат пет нови ставови: (2), (3), (4), (5) и (6) кои гласат:

„**(2)** Основа за пресметување на износот од став (1), алинеја 1 на овој член е износот на наплатениот надоместок за техничкиот преглед при регистрација на возилата, без вклучен ДДВ. За возилата за кои не е наплатен, или е наплатен помал износ на надоместок за техничкиот преглед од пропишаната висина на трошоците во постапката за проверка на техничката исправност на возилата со прописот донесен врз основа на член 48 став (1), алинеја 6 од Законот за возила, основа за пресметување на износот од став (1), алинеја 1 на овој член е пропишаната висина на трошоците во постапката за проверка на техничката исправност на возилата со овој пропис, без вклучен ДДВ.

**(3)** Овластените правни лица за технички преглед на возила се должни во постапката за проверка на техничката исправност на возилата точно да ги пресметуваат и наплатуваат износите на средствата од ставот (1) на овој член и еднаш месечно, најдоцна до 15-ти во тековниот, за претходниот месец, да ги уплаќаат на сметката на Републичкиот совет.

**(4)** Републичкиот совет склучува договори со овластените правни лица за технички преглед на возила заради обезбедување на точна пресметка, наплата и навремена уплата на средствата од став (1) на овој член и утврдување на формата и содржината на евиденциите и периодичните извештаи за истите кои овластените правни лица за технички преглед на возила ќе бидат должни да ги водат и доставуваат до Републичкиот совет.

**(5)** Републичкиот совет може од овластените правни лица за технички преглед на возила да побара, а истите се должни да му достават, дополнителни информации и документација и да изврши увид во истата доколку утврди дека уплатените средства не соодветствуваат со категориите и бројот на возила на кои е извршен технички преглед за регистрација и доколку утврди, или се сомнева на други недоследности.

**(6)** Доколку овластеното правно лице за технички преглед на возила не постапува согласно ставовите (1), (2) и (3) на овој член, или не ги исполнува обврските утврдени во договорот од став (4) на овој член, Републичкиот совет е должен против истото да поведе соодветна постапка за одговорност согласно со одредбите на овој и друг закон.“

Ставовите (2), (3), (4) и (5) стануваат ставови (7), (8), (9) и (10).

**Образложение**

**Во ставот (2)** јасно и прецизно се утврдува основата за пресметување на износот утврден во ставот 1, алинеја 1 од овој член на Законот.

Овластените правни лица за технички преглед на возила, согласно пазарните услови во кои работат и функционираат самостојно ги утврдуваат цените на нивните услуги вклучително и на услугата - технички преглед на возилата. Согласно нивната деловна политика и стратегија имаат право по различни основи за дел или за сите корисници на нивните услуги да даваат попусти на цените на нивните услуги па дури и да не наплаќаат надоместок за извршените услуги, вклучително и за услугата - технички преглед на возила.

Во вториот дел од ставот 2 на овој член од Законот е предвидено решение за ваквите случаи кое ќе гарантира континуиран прилив на средства за РСБСП по утврдениот основ во ставот 1, алинеја 1 на членот и доколку за некои возила не е наплатен или е наплатен помал износ на надоместок за техничкиот преглед од пропишаната висина на трошоците во постапката за проверка на техничката исправност на возилата со прописот донесен врз основа на член 48 став (1), алинеја 6 од Законот за возила.

Со ова решение би се избегнале можните манипулации околу обврската за точна пресметка и плаќање на средствата наменети за финансирање на работењето на РСБСП, точна евиденција, поедноставна контрола, и полесно предвидување на приходите на РСБСП.

**Во ставот (3)** на членот е предвидена должност, односно обврска за овластените правни лица за технички преглед на возила во постапката за проверка на техничката исправност на возилата точно да ги пресметуваат и наплатуваат износите на средствата од ставот (1) на овој член и еднаш месечно, најдоцна до 15-ти во тековниот, за претходниот месец, да ги уплаќаат на сметката на Републичкиот совет за безбедност во сообраќајот на патиштата.

Предвиденото решение пресметаните и наплатените износи на средствата од ставот (1) на овој член во текот на месецот, овластените правни лица за технички преглед на возила да ги уплаќаат на сметката на РСБСП најдоцна до 15-ти во следниот месец е најрационално решение кое овозможува поедноставна, поекономична и поефикасна периодична евиденција, книговодствена обработка, помали трошоци за материјални средства, ангажирање на работници, банкарски провизии за трансакциите на средствата итн., а се поклопува и со периодите за кои се пресметуваат и уплаќаат и другите јавни давачки кои ги прибираат-наплатуваат овластените правни лица за технички преглед, како што се: надоместок за Црвениот крст на РСМ, надоместокот за Министерството за животна средина и просторно планирање, комуналните такси итн.

**Во ставот (4)** е предвидено РСБСП со секое овластено правно лице за вршење на технички преглед на возила да склучи договор во кој јасно, прецизно и детално ќе се уредат правата и обврските на договорните страни заради обезбедување на точна пресметка, наплата и навремена уплата на средствата од став (1) на овој член во корист на РСБСП, а особено формата и содржината на евиденциите и периодичните извештаи за истите кои овластените правни лица за технички преглед на возила ќе бидат должни да ги водат и доставуваат до Републичкиот совет. Во овие договори ќе биде утврден и начинот на комуникација, соработката меѓу договорните страни, начините за учество и придонес на овластените правни лица за технички преглед на возила во остварувањето на целите и задачите на РСБСП, начинот на контролата и увидот во постапувањето на овластените правни лица за технички преглед на возила во извршувањето на нивните законски и договорни обврски, казните, односно пеналите за неизвршување на обврските од договорните страни итн.

Вакви договори се законски предвидени за уредување на односите со овластените правни лица за технички преглед на возила за пресметка, наплата и уплата на јавни давачки и тоа во член 60, став 3 од Законот за јавните патишта за наплата на патната такса, член 180, став 8 од Законот за животната средина за наплата на надоместокот предвиден во став 1 од истиот член итн.

**Во ставот (5)** е предвидена можноста, односно правото на РСБСП да изврши самостојна директна контрола и увид во извршувањето на законските и договорните обврски на овластените правни лица за технички преглед на возила во врска со пресметката, наплатата и уплатата на надоместоците во корист на РСБСП и евиденциите кои се должни да ги водат.

**Во ставот (6)** е предвидена одговорност на овластените правни лица за технички преглед на возила доколку не постапуваат согласно законските и договорните обврски и должности, како и можноста, односно правото на РСБСП самостојно-директно против овие лица да иницира соодветни управни, граѓански или кривични судски постапки за заштита и остварување на своите права и интереси, односно за санкционирање на противправното постапување или непостапување на овластените правни лица за технички преглед на возила.

**УНИЈА НА ВОЗАЧИ НА МАКЕДОНИЈА**

**Секретар**

**Спиро Наумовски**